Γνώμη του Συμβουλίου

της 20ής Ιανουαρίου 2004

σχετικά με το επικαιροποιημένο πρόγραμμα σύγκλισης της Σουηδίας, 2003-2006

(2004/C 29/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη,

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών(1), και ιδίως το άρθρο 9 παράγραφος 3,

τη σύσταση της Επιτροπής,

Μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΗ:

Στις 20 Ιανουαρίου 2004, το Συμβούλιο εξέτασε το επικαιροποιημένο πρόγραμμα σύγκλισης της Σουηδίας, το οποίο καλύπτει την περίοδο 2003-2006. Το επικαιροποιημένο πρόγραμμα είναι σε μεγάλο βαθμό σύμφωνο με τις απαιτήσεις σε πληροφοριακό υλικό του αναθεωρημένου κώδικα δεοντολογίας για το περιεχόμενο και τη μορφή των προγραμμάτων σταθερότητας και σύγκλισης.

Η δημοσιονομική στρατηγική του επικαιροποιημένου προγράμματος βασίζεται στη διατήρηση του μεσοπρόθεσμου στόχου για δημοσιονομικό πλεόνασμα της τάξης του 2 % του ΑΕΠ σε μέσο όρο στο σύνολο του κύκλου, το οποίο θα επιτρέψει να αντιμετωπιστεί ο αναμενόμενος δημοσιονομικός αντίκτυπος της γήρανσης του πληθυσμού και να εξασφαλιστεί η μακροπρόθεσμη βιωσιμότητα των δημόσιων οικονομικών. Η προγραμματισμένη επιστροφή σε πλεόνασμα της γενικής κυβέρνησης ίσο με το 2 % του ΑΕΠ μετά το 2006 βασίζεται κυρίως στη μείωση, από το 2004 και μετά, των δημόσιων δαπανών ως ποσοστό του ΑΕΠ (το οποίο αναμένεται πάντως να αυξηθεί το 2003), αλλά και στη μείωση, από το 2005 και μετά, των εσόδων του δημοσίου ως ποσοστό του ΑΕΠ (το οποίο αναμένεται να αυξηθεί το 2003 και να παραμείνει αμετάβλητο το 2004).

Η επικαιροποίηση προβλέπει μια επιτάχυνση της αύξησης του πραγματικού ΑΕΠ από εκτιμώμενο ρυθμό 1,4 % το 2003 σε 2 % το 2004. Για το 2005 και 2006, ο ρυθμός ανάπτυξης εκτιμάται σε 2,6 % και 2,5 %, αντίστοιχα. Η αύξηση της απασχόλησης αναμένεται να επιταχυνθεί από 0,1 % το 2004 σε 0,7 % το 2005 και 2006. Όσον αφορά τον πληθωρισμό (ΔΤΚ), η αύξηση θα είναι σταδιακή από 1,3 % το 2004 σε λίγο περισσότερο από 2 % το 2006. Με βάση τις διαθέσιμες πληροφορίες, το μακροοικονομικό σενάριο στο οποίο βασίζεται η επικαιροποίηση φαίνεται ρεαλιστικό και σύμφωνο με τις εκτιμήσεις της Επιτροπής, ιδίως στις φθινοπωρινές προβλέψεις της.

Το επικαιροποιημένο πρόγραμμα θέτει ως στόχο πλεόνασμα γενικής κυβέρνησης 0,6 % του ΑΕΠ το 2004, έναντι αναμενόμενου πλεονάσματος 0,4 % το 2003. Σε κυκλικά προσαρμοσμένους όρους, αυτό αντιπροσωπεύει, με τους υπολογισμούς της Επιτροπής με την από κοινού συμφωνηθείσα μέθοδο, βελτίωση του πλεονάσματος από 0,5 % σε 1 % του ΑΕΠ. Για το 2005 και το 2006 προβλέπονται πλεονάσματα 1,4 % και 1,9 % του ΑΕΠ αντίστοιχα, τα οποία σε κυκλικά προσαρμοσμένους όρους θα ανέλθουν σε 1,8 % και 2,3 % του ΑΕΠ αντίστοιχα. Ο δείκτης δημόσιου χρέους προβλέπεται να μειωθεί σταδιακά από 51,7 % το 2003 σε 48,3 % το 2006. Αναμένεται ότι με βάση εύλογες μακροοικονομικές και δημοσιονομικές παραδοχές, ο μεσοπρόθεσμος στόχος του συμφώνου σταθερότητας και ανάπτυξης για σχεδόν ισοσκελισμένο ή πλεονασματικό προϋπολογισμό θα τηρηθεί καθ' όλη τη διάρκεια του προγράμματος.

Η δημοσιονομική στρατηγική του προγράμματος επιτρέπει τη δημιουργία επαρκούς περιθωρίου ασφαλείας ώστε να αποφευχθεί η υπέρβαση του ορίου του 3 % του ΑΕΠ για το δημοσιονομικό έλλειμμα, υπό κανονικές μακροοικονομικές συνθήκες.

Ωστόσο, σύμφωνα με την ανάλυση της Επιτροπής και με τις εκτιμήσεις της επικαιροποίησης 2003, αναμένεται ότι η κυκλικά προσαρμοσμένη δημοσιονομική θέση θα είναι πλεονασματική παρότι, για τα έτη έως το 2005, χαμηλότερη από το μεσοπρόθεσμο στόχο του 2 % του ΑΕΠ. Αυτό οφείλεται στο γεγονός ότι η σημαντική δημοσιονομική ώθηση για την τόνωση της δραστηριότητας το 2002 θα αναστραφεί εν μέρει μόνο τα επόμενα χρόνια. Η στενή παρακολούθηση των δαπανών παραμένει συνεπώς αναγκαία από την άποψη αυτή και απαιτεί πρώτα απ' όλα την τήρηση του ορίου δαπανών για το 2004, το 2005 και το 2006.

Με βάση τις σημερινές πολιτικές, αναμένεται ότι η Σουηδία θα είναι σε θέση να αντιμετωπίσει το προβλεπόμενο δημοσιονομικό κόστος της γήρανσης του πληθυσμού. Ωστόσο, η προβλεπόμενη αύξηση των δαπανών για υγεία, περιλαμβανομένων των δαπανών για ασθένεια, πρέπει να αντιμετωπιστεί, δεδομένου ότι στην επικαιροποίηση επισημαίνεται ότι απαιτούνται συμπληρωματικά μέτρα για να επιτευχθεί ο στόχος για μείωση στο ήμισυ του αριθμού των ημερών απουσίας με αναρρωτική άδεια. Επιπλέον, σύμφωνα με την ανάλυση της Επιτροπής, εάν ο μεσοπρόθεσμος στόχος δεν επιτευχθεί, είναι αναπόφευκτη η διαμόρφωση, σε πολύ μακροπρόθεσμη βάση, ορισμένων δημοσιονομικών ανισορροπιών.

Οι οικονομικές πολιτικές που παρουσιάζονται στο επικαιροποιημένο πρόγραμμα είναι γενικά συνεπείς με τις συστάσεις των γενικών προσανατολισμών των οικονομικών πολιτικών, ιδίως δε αυτούς που έχουν δημοσιονομικές επιπτώσεις. Για τη διατήρηση υγιών δημόσιων οικονομικών, πρέπει να δοθεί προτεραιότητα στην ολοκλήρωση της φορολογικής μεταρρύθμισης και στις προσπάθειες για την επίτευξη βασικών στόχων όπως η αύξηση της απασχόλησης, η μείωση του αριθμού των δικαιούχων κοινωνικών παροχών και η μείωση του αριθμού των ημερών αναρρωτικής άδειας.

(1) ΕΕ L 209 της 2.8.1997.